Document ID: 32012R0065
Publication Date: 2012-01-24

Title and Content:
KOMISIJAS REGULA (ES) Nr. 65/2012
(2012. gada 24. janvāris),
ar ko īsteno Eiropas Parlamenta un Padomes Regulu (EK) Nr. 661/2009 attiecībā uz pārnesumu pārslēgšanas indikatoriem un groza Eiropas Parlamenta un Padomes Direktīvu 2007/46/EK
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 13. jūlija Regulu (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību (1) un jo īpaši tās 14. panta 1. punkta a) apakšpunktu,
tā kā:
(1)
Regulā (EK) Nr. 661/2009 noteikta pārnesumu pārslēgšanas indikatoru (PPI) uzstādīšana visiem transportlīdzekļiem, kas ir aprīkoti ar manuālo pārnesumkārbu, M1 kategorijā ar atskaites masu, kura nepārsniedz 2 610 kg, un transportlīdzekļiem, kuru tipa apstiprinājums ir paplašināts saskaņā ar Eiropas Parlamenta un Padomes 2007. gada 20. jūnija Regulas (EK) Nr. 715/2007 par tipa apstiprinājumu mehāniskiem transportlīdzekļiem attiecībā uz emisijām no vieglajiem pasažieru un komerciālajiem transportlīdzekļiem (Euro 5 un Euro 6) un par piekļuvi transportlīdzekļa remonta un tehniskās apkopes informācijai (2) 2. panta 2. punktu.
(2)
Regulas (EK) Nr. 661/2009 noteikumu tehniskās detaļas par PPI ir jādefinē ar īstenošanas tiesību aktiem. Tagad ir nepieciešams noteikt konkrētas procedūras, testus un prasības šāda veida PPI tipa apstiprinājumam.
(3)
Tādēļ attiecīgi būtu jāgroza Eiropas Parlamenta un Padomes 2007. gada 5. septembra Direktīva 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva) (3).
(4)
Šajā regulā paredzētie pasākumi ir saskaņā ar atzinumu, ko sniegusi Tehniskā komiteja mehānisko transportlīdzekļu jautājumos,
IR PIEŅĒMUSI ŠO REGULU.
1. pants
Darbības joma
Regula attiecas uz M1 kategorijas transportlīdzekļiem, kuri atbilst šādām prasībām:
-
tie ir aprīkoti ar manuālo pārnesumkārbu,
-
to atskaites masa nepārsniedz 2 610 kg vai to tipa apstiprinājums ir paplašināts saskaņā ar Regulas (EK) Nr. 715/2007 2. panta 2. punktu.
Šī regula neattiecas uz “īpašām sociālām vajadzībām paredzētiem transportlīdzekļiem”, kas ir definēti Regulas (EK) Nr. 715/2007 3. panta 2. punkta c) apakšpunktā.
2. pants
Definīcijas
Šajā regulā vēl bez Regulā (EK) Nr. 661/2009 noteiktajām definīcijām lieto šādas definīcijas:
1)
“transportlīdzekļa tips attiecībā uz PPI” ir transportlīdzekļu grupa, kas neatšķiras attiecībā uz PPI funkcionālo raksturojumu un PPI izmantoto loģiku, lai noteiktu, kad norādīt pārslēguma pārslēgšanas punktu. Kā dažādu loģiku piemērus cita starpā var minēt:
i)
pārslēgumi uz augstāku pārnesumu pie noteiktiem motora apgriezieniem;
ii)
pārslēgumi uz augstāku pārnesumu, kad noteiktās degvielas patēriņa kartes norāda, ka noteiktais minimālā degvielas patēriņa uzlabojums tiks panākts augstākā pārnesumā;
iii)
pārslēgumi uz augstāku pārnesumu norādīti, kad griezes momenta pieprasījumu var īstenot augstākā pārslēgumā;
2)
“PPI funkcionālie raksturojumi” ir tādu ieejas parametru kopums kā motora apgriezienu skaits, absorbētā jauda, griezes moments un to izmaiņas laikā, kas nosaka PPI norādes un PPI norāžu funkcionālo atkarību no šiem parametriem;
3)
“transportlīdzekļa ekspluatācijas režīms” ir transportlīdzekļa stāvoklis, kurā var pārslēgt vismaz divus pārnesumus braukšanai uz priekšu;
4)
“manuāls režīms” ir transportlīdzekļa ekspluatācijas režīms, kurā pārslēgšana starp visiem vai dažiem pārnesumiem vienmēr nekavējoties notiek vadītāja tiešas darbības rezultātā;
5)
“izpūtēja emisija” ir izpūtēja emisija, kā definēts Regulas (EK) Nr. 715/2007 3. panta 6. punktā.
3. pants
Manuālās pārnesumkārbas novērtējums
Lai novērtētu, vai pārnesumkārba atbilst definīcijai Regulas (EK) Nr. 661/2009 3. panta 16. punktā, par “manuālo pārnesumkārbu” uzskata pārnesumkārbu ar vismaz vienu manuālo režīmu saskaņā ar šīs regulas 2. panta 4. punktu. Šajā novērtējumā netiek ņemti vērā automātiski pārnesumu pārslēgumi, kuri veikti nevis transportlīdzekļa darbības optimizēšanai, bet vienīgi ārkārtas apstākļos, lai, piemēram, aizsargātu motoru vai novērstu tā apstāšanos.
4. pants
EK tipa apstiprinājums
1. Izgatavotāji nodrošina, ka tirgū laistie transportlīdzekļi, uz kuriem attiecas Regulas (EK) Nr. 661/2009 11. pants, ir aprīkoti ar PPI atbilstīgi šīs regulas I pielikuma prasībām.
2. Lai iegūtu EK tipa apstiprinājumu transportlīdzekļiem, uz kuriem attiecas Regulas (EK) Nr. 661/2009 11. pants, izgatavotāji izpilda šādus pienākumus:
a)
sagatavo un iesniedz apstiprinātājai iestādei informācijas dokumentu saskaņā ar paraugu, kas dots šīs regulas II pielikuma 1. daļā;
b)
apstiprinātājai iestādei iesniedz deklarāciju, apliecinot, ka pēc izgatavotāja novērtējuma transportlīdzeklis atbilst šajā regulā noteiktajām prasībām;
c)
apstiprinātājai iestādei iesniedz sertifikātu, kas sagatavots saskaņā ar paraugu, kas dots šīs regulas II pielikuma 2. daļā;
d)
vienu no šiem:
i)
apstiprinātājai iestādei iesniedz analītiski noteiktus PPI pārnesumu pārslēgšanas punktus, kā noteikts I pielikuma 4.1. punkta pēdējā daļā; vai
ii)
tehniskajam dienestam, kas atbild par tipa apstiprināšanas testu veikšanu, iesniedz apstiprināmā transportlīdzekļa tipa prototipu, lai varētu veikt I pielikuma 4. punktā noteikto testu.
3. Apstiprinātāja iestāde novērtē atbilstību I pielikuma prasībām, pamatojoties uz izgatavotāja sniegtajiem elementiem saskaņā ar 2. punkta a), b) un c) apakšpunktu un tipa apstiprināšanas testa rezultātiem, kā minēts 2. punkta d) apakšpunktā.
Tā izdod EK tipa apstiprinājuma sertifikātu, kas atbilst paraugam šīs regulas II pielikuma 3. daļā, transportlīdzekļiem, uz kuriem attiecas Regulas (EK) Nr. 661/2009 11. pants, vienīgi tad, ja ir nodrošināta minētā atbilstība.
5. pants
Tiesību aktu ietekmes uzraudzība
Šīs regulas ietekmes uzraudzības nolūkā un lai izvērtētu nepieciešamību veikt turpmākas izmaiņas, izgatavotāji un apstiprinātājas iestādes Komisijai pēc pieprasījuma dara pieejamu II pielikumā noteikto informāciju. Šo informāciju Komisija un tās pārstāvji uzskata par konfidenciālu.
6. pants
Grozījumi Direktīvā 2007/46/EK
Direktīvas 2007/46/EK I, III, IV, VI un XI pielikumu groza saskaņā ar šīs regulas III pielikumu.
7. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 24. janvārī

Classification:
Level 1 Categories: 100158
100154
100160
Level 2 Categories: 100238
100271
100237
100261
Level 3 Categories: 3131
2015
1834
3641
All Categories: 1834
3143
3645
4654
468
5481